CELEX: 32009D0061
Language: el
Date: 2009-01-19 00:00:00
Title: 2009/61/ΕΚ: Απόφαση του Συμβουλίου, της 19ης Ιανουαρίου 2009 , για την τροποποίηση της απόφασης 2006/144/ΕΚ σχετικά με τις κοινοτικές στρατηγικές κατευθυντήριες γραμμές για την αγροτική ανάπτυξη (περίοδος προγραμματισμού 2007 έως 2013)

31.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 30/112
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 19ης Ιανουαρίου 2009
   για την τροποποίηση της απόφασης 2006/144/ΕΚ σχετικά με τις κοινοτικές στρατηγικές κατευθυντήριες γραμμές για την αγροτική ανάπτυξη (περίοδος προγραμματισμού 2007 έως 2013)
   (2009/61/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη Συνθήκη περί ιδρύσεως της Ευρωπαϊκής Κοινότητας, και ιδίως το άρθρο 37,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:
   
               (1)
            
            
               Το Συμβούλιο υιοθέτησε τις κοινοτικές στρατηγικές κατευθυντήριες γραμμές για την αγροτική ανάπτυξη (περίοδος προγραμματισμού 2007-2013), με την απόφαση 2006/144/ΕΚ (2) (εφεξής «κοινοτικές στρατηγικές κατευθυντήριες γραμμές»).
            
         
               (2)
            
            
               Ο κανονισμός (ΕΚ) αριθ. 1698/2005 του Συμβουλίου, της 20ης Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (3) προβλέπει ότι για να ληφθούν υπόψη μείζονες αλλαγές στις κοινοτικές προτεραιότητες, οι κοινοτικές στρατηγικές κατευθυντήριες γραμμές μπορούν να αναθεωρούνται.
            
         
               (3)
            
            
               Στην αξιολόγηση της εφαρμογής της μεταρρύθμισης της κοινής γεωργικής πολιτικής του 2003, η αλλαγή του κλίματος, οι ανανεώσιμες πηγές ενέργειας, η διαχείριση των υδάτων, η βιοποικιλότητα και η αναδιάρθρωση στον τομέα των γαλακτοκομικών προϊόντων προσδιορίστηκαν ως κρίσιμης σημασίας νέες προκλήσεις για την ευρωπαϊκή γεωργία. Οι στόχοι που σχετίζονται με τις προτεραιότητες αυτές θα πρέπει να ενισχύονται στα προγράμματα αγροτικής ανάπτυξης που εγκρίνονται σύμφωνα με τον κανονισμό (ΕΚ) αριθ. 1698/2005.
            
         
               (4)
            
            
               Οι κοινοτικές στρατηγικές κατευθυντήριες γραμμές θα πρέπει να προσδιορίζουν τους σημαντικούς τομείς για την υλοποίηση των αναθεωρημένων κοινοτικών προτεραιοτήτων που σχετίζονται με την αλλαγή του κλίματος, τις ανανεώσιμες πηγές ενέργειας, τη διαχείριση των υδάτων, τη βιοποικιλότητα και την αναδιάρθρωση στον τομέα των γαλακτοκομικών προϊόντων.
            
         
               (5)
            
            
               Η αποτελεσματικότητα των ενεργειών που συνδέονται με τις προτεραιότητες σχετικά με την αλλαγή του κλίματος, τις ανανεώσιμες πηγές ενέργειας, τη διαχείριση των υδάτων, τη βιοποικιλότητα και την αναδιάρθρωση στον τομέα των γαλακτοκομικών προϊόντων θα πρέπει να ενισχύεται μέσω της καινοτομίας. Εν προκειμένω, η υποστήριξη της καινοτομίας μπορεί να συμβάλει ιδιαίτερα στους στόχους, μέσω της ανάπτυξης νέων τεχνολογιών και νέων προϊόντων και διαδικασιών.
            
         
               (6)
            
            
               Με βάση την αναθεώρηση των κοινοτικών στρατηγικών κατευθυντήριων γραμμών, κάθε κράτος μέλος θα πρέπει να αναθεωρήσει το σχέδιο εθνικής στρατηγικής του ως πλαίσιο αναφοράς για την αναθεώρηση των προγραμμάτων αγροτικής ανάπτυξης.
            
         
               (7)
            
            
               Επομένως, η απόφαση 2006/144/ΕΚ θα πρέπει να τροποποιηθεί αναλόγως,
            
         ΑΠΟΦΑΣΙΖΕΙ:
   Άρθρο μόνο
   Η απόφαση 2006/144/ΕΚ τροποποιείται σύμφωνα με το Παράρτημα της παρούσας απόφασης.
   
      Βρυξέλλες, 19 Ιανουαρίου 2009.
      
         
            Για το Συμβούλιο
         
         
            Ο Πρόεδρος
         
         P. GANDALOVIČ
         
      
   
   
      (1)  Γνώμη της 19ης Νοεμβρίου 2008 (δεν έχει ακόμα δημοσιευθεί στην Επίσημη Εφημερίδα).
   
      (2)  ΕΕ L 55, 25.2.2006, σ. 20.
   
      (3)  ΕΕ L 277, 21.10.2005, σ. 1.
   
      ΠΑΡΑΡΤΗΜΑ
      Οι κοινοτικές στρατηγικές κατευθυντήριες γραμμές για την αγροτική ανάπτυξη (περίοδος προγραμματισμού 2007 έως 2013), που περιλαμβάνονται στο Παράρτημα της απόφασης 2006/144/ΕΚ, τροποποιούνται ως εξής:
      
                  1)
               
               
                  Στο μέρος 2, προστίθεται το ακόλουθο σημείο:
                  «2.5   Αντιμετωπίζοντας τις νέες προκλήσεις
                  Στο πλαίσιο της αναθεώρησης των μεταρρυθμίσεων που θεσπίστηκαν το 2003, εκτιμήθηκε επίσης η ισορροπία μεταξύ των δαπανών για τις άμεσες ενισχύσεις βάσει του πρώτου πυλώνα της ΚΓΠ και της χρηματοδότησης της πολιτικής αγροτικής ανάπτυξης. Δεδομένου ότι ο συνολικός προϋπολογισμός της ΚΓΠ έχει καθοριστεί έως το 2013, η μοναδική δυνατότητα συμπληρωματικών χρηματοδοτικών πόρων για την αγροτική ανάπτυξη έγκειται στην αύξηση της υποχρεωτικής διαφοροποίησης. Οι συμπληρωματικοί χρηματοδοτικοί πόροι είναι αναγκαίοι για την ενίσχυση των προσπαθειών όσον αφορά τις κοινοτικές προτεραιότητες στους τομείς της αλλαγής του κλίματος, των ανανεώσιμων πηγών ενέργειας, της διαχείρισης των υδάτων, της βιοποικιλότητας (συμπεριλαμβανομένης της σχετιζόμενης στήριξης της καινοτομίας) και της αναδιάρθρωσης στον τομέα των γαλακτοκομικών προϊόντων:
                  
                              (i)
                           
                           
                              Το κλίμα και η ενέργεια έχουν καταστεί προτεραιότητες, καθώς η ΕΕ έχει αναλάβει ηγετικό ρόλο στη διαμόρφωση μιας παγκόσμιας οικονομίας χαμηλών εκπομπών διοξειδίου του άνθρακα. Το Μάρτιο του 2007, το Ευρωπαϊκό Συμβούλιο εξέδωσε συμπεράσματα (1) σχετικά με τη μείωση των εκπομπών αερίων θερμοκηπίου κατά τουλάχιστον 20 % έως το 2020 σε σχέση με το 1990 (30 % στο πλαίσιο διεθνούς συμφωνίας για παγκόσμιους στόχους) και τον καθορισμό δεσμευτικού στόχου 20 % για τη χρήση πηγών ανανεώσιμης ενέργειας έως το 2020, συμπεριλαμβανομένου ενός μεριδίου 10 % για τα βιοκαύσιμα στην κατανάλωση βενζίνης και πετρελαίου ντίζελ για τις μεταφορές. Η γεωργία και η δασοκομία μπορούν να συμβάλλουν σε σημαντικό βαθμό μέσω της παροχής πρώτων υλών για την παραγωγή βιοενέργειας, της δέσμευσης άνθρακα και της περαιτέρω μείωσης των εκπομπών αερίων θερμοκηπίου.
                           
                        
                              (ii)
                           
                           
                              Οι στόχοι της ΕΕ όσον αφορά την πολιτική για τα ύδατα ορίζονται στην οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (2), η οποία θα τεθεί σε πλήρη εφαρμογή κατά την περίοδο 2010-2012. Η γεωργία και η δασοκομία που είναι οι κύριοι χρήστες ύδατος και υδάτινων πόρων έχουν να διαδραματίσουν σημαντικό ρόλο για τη βιώσιμη διαχείριση των υδάτων από πλευράς τόσο ποσότητας όσο και ποιότητας. Η διαχείριση των υδάτων θα κατέχει όλο και μεγαλύτερη θέση στη στρατηγική προσαρμογής για την αντιμετώπιση της ήδη αναπόφευκτης αλλαγής του κλίματος.
                           
                        
                              (iii)
                           
                           
                              Τα κράτη μέλη έχουν αναλάβει τη δέσμευση να θέσουν τέρμα στην απώλεια βιοποικιλότητας έως το 2010, στόχος ο οποίος είναι όλο και πιο απίθανο να επιτευχθεί. Ένα σημαντικό μερίδιο της βιοποικιλότητας της Ευρώπης εξαρτάται από τη γεωργία και τη δασοκομία και οι προσπάθειες που καταβάλλονται για την προστασία της βιοποικιλότητας θα πρέπει να αυξηθούν, ειδικότερα λαμβανομένων υπόψη των αναμενόμενων δυσμενών επιπτώσεων της αλλαγής του κλίματος και της αυξανόμενης ζήτησης νερού.
                           
                        
                              (iv)
                           
                           
                              Οι παραγωγοί του τομέα γαλακτοκομικών προϊόντων συμβάλλουν ουσιαστικά στη διατήρηση της υπαίθρου μέσω βιώσιμης γεωργικής δραστηριότητας, ειδικά σε μειονεκτικές περιοχές. Έχοντας υπόψη το υψηλό κόστος παραγωγής και τις διαρθρωτικές αλλαγές που πρέπει να αντιμετωπίσουν ως συνέπεια της σταδιακής κατάργησης του συστήματος των ποσοστώσεων στον τομέα του γάλακτος, είναι σκόπιμο να προβλεφθούν μέτρα στήριξης υπέρ των παραγωγών γαλακτοκομικών προϊόντων ώστε να μπορέσουν να προσαρμοστούν καλύτερα στις νέες συνθήκες της αγοράς.
                           
                        
                              (v)
                           
                           
                              Τα μέτρα αγροτικής ανάπτυξης μπορούν να χρησιμοποιούνται ιδίως για να ενθαρρύνουν την καινοτομία στη διαχείριση των υδάτων, την παραγωγή και χρήση ανανεώσιμων πηγών ενέργειας, την προστασία της βιοποικιλότητας και την αντιμετώπιση του μετριασμού της αλλαγής του κλίματος και της προσαρμογής σε αυτήν, καθώς και για την προαγωγή λύσεων ευνοϊκών τόσο για την ανταγωνιστικότητα όσο και για το περιβάλλον. Προκειμένου να προωθηθεί η πλήρης αξιοποίηση της καινοτομίας, θα πρέπει να προβλεφθεί ειδική βοήθεια υπέρ των καινοτόμων ενεργειών που σχετίζονται με τις νέες προκλήσεις.».
                           
                        
            
                  2)
               
               
                  Στο μέρος 3, παρεμβάλλεται το ακόλουθο σημείο:
                  «3.4α.   Αντιμετωπίζοντας τις νέες προκλήσεις
                  Κοινοτική στρατηγική κατευθυντήρια γραμμή
                  Η αλλαγή του κλίματος, οι ανανεώσιμες πηγές ενέργειας, η διαχείριση των υδάτων, η βιοποικιλότητα (συμπεριλαμβανομένης της συναφούς στήριξης της καινοτομίας) και η αναδιάρθρωση στον τομέα των γαλακτοκομικών προϊόντων αποτελούν προκλήσεις κρίσιμης σημασίας για τις αγροτικές περιοχές, τη γεωργία και τη δασοκομία στην Ευρώπη. Στο πλαίσιο της γενικής στρατηγικής της ΕΕ για την αλλαγή του κλίματος, η γεωργία και η δασοκομία θα κληθούν να συμβάλλουν σε μεγαλύτερο βαθμό στη μείωση των εκπομπών αερίων θερμοκηπίου και στην αύξηση της δέσμευσης άνθρακα. Η αύξηση της παραγωγής ανανεώσιμης ενέργειας από τη γεωργική και δασική βιομάζα θα πρέπει επίσης να συμβάλλει στην επίτευξη των νέων στόχων της ΕΕ σχετικά με τη συνολική κατανάλωση καυσίμων και ενέργειας έως το 2020. Περισσότερο βιώσιμες πρακτικές διαχείρισης των υδάτων στη γεωργία θα είναι ουσιώδους σημασίας για την εξασφάλιση επαρκούς ποσότητας και ποιότητας υδάτων στο μέλλον, και για την προσαρμογή στις προβλεπόμενες επιπτώσεις της αλλαγής του κλίματος στους υδάτινους πόρους. Επιπλέον, πολύ μεγάλη πρόκληση εξακολουθεί να αποτελεί η ανάσχεση της απώλειας βιοποικιλότητας. Η στήριξη της καινοτομίας που σχετίζεται με τις προαναφερόμενες νέες προκλήσεις μπορεί να διευκολύνει την εφαρμογή αυτών των προτεραιοτήτων. Ενόψει της λήξης του καθεστώτος των ποσοστώσεων στον τομέα του γάλακτος, η ανάγκη αναδιάρθρωσης της γεωργίας θα ενισχυθεί. Στη συνάρτηση αυτή, τα μέτρα αγροτικής ανάπτυξης θα αποτελέσουν σημαντική πλαισίωση των μεταρρυθμίσεων στον τομέα των γαλακτοκομικών προϊόντων. Οι πρόσθετοι πόροι που θα προκύψουν, από το 2010 και μετά, από την αύξηση της υποχρεωτικής διαφοροποίησης θα πρέπει να διατεθούν για την ενίσχυση της κοινοτικής δράσης στους τομείς της αλλαγής του κλίματος, των ανανεώσιμων πηγών ενέργειας, της διαχείρισης των υδάτων, της βιοποικιλότητας και της αναδιάρθρωσης στον τομέα των γαλακτοκομικών προϊόντων.
                  Για να ανταποκριθούν στις προτεραιότητες αυτές, τα κράτη μέλη ενθαρρύνονται να εστιάζουν τη στήριξη σε βασικές δράσεις. Στις εν λόγω βασικές δράσεις μπορούν να συγκαταλέγονται οι ακόλουθοι τύποι ενεργειών:
                  
                              (i)
                           
                           
                              Ειδικότερα, η επενδυτική στήριξη βάσει του άξονα 1 μπορεί να στοχεύει στην ενέργεια, τα ύδατα και σε μηχανήματα και εξοπλισμούς εξοικονόμησης εισροών, καθώς και στην παραγωγή ανανεώσιμης ενέργειας για χρήση στη γεωργική εκμετάλλευση. Η επενδυτική στήριξη στον τομέα της γεωργίας και των τροφίμων καθώς και στον δασικό τομέα θα πρέπει να βοηθήσει στην ανάπτυξη καινοτόμων και περισσότερο βιώσιμων τρόπων επεξεργασίας βιοκαυσίμων.
                           
                        
                              (ii)
                           
                           
                              Τα γεωργοπεριβαλλοντικά και δασοκομικά μέτρα βάσει του άξονα 2 μπορούν ιδίως να χρησιμοποιούνται για την ενίσχυση της βιοποικιλότητας μέσω της διατήρησης τύπων βλάστησης πλούσιων σε είδη, και της προστασίας και της διατήρησης λειμώνων καθώς και εκτατικών μορφών γεωργικής παραγωγής. Ορισμένες ειδικές δράσεις βάσει του άξονα 2, όπως τα γεωργοπεριβαλλοντικά μέτρα ή η αναδάσωση, μπορούν επίσης να συμβάλουν στη βελτίωση της ικανότητας διαχείρισης των διαθέσιμων υδάτινων πόρων από πλευράς ποσότητας και στην προστασία τους από πλευράς ποιότητας. Επιπλέον, ορισμένες γεωργοπεριβαλλοντικές και δασοκομικές δράσεις συμβάλλουν στη μείωση των εκπομπών οξειδίου του αζώτου (N2O) και μεθανίου (CH4) και βοηθούν στην προώθηση της δέσμευσης άνθρακα.
                           
                        
                              (iii)
                           
                           
                              Είναι δυνατό να στηρίζονται έργα και ενέργειες συνεργασίας σε τοπική κλίμακα στον τομέα των ανανεώσιμων πηγών ενέργειας βάσει των αξόνων 3 και 4 καθώς και για τη διαφοροποίηση των γεωργών ως προς την παραγωγή βιοενέργειας. Η διατήρηση της φυσικής κληρονομιάς μπορεί να βοηθήσει στην προστασία ενδιαιτημάτων υψηλής φυσικής αξίας και υδάτινων συστημάτων υψηλής αξίας.
                           
                        
                              (iv)
                           
                           
                              Δεδομένου ότι τα θέματα τα σχετικά με την αλλαγή του κλίματος και τις ανανεώσιμες πηγές ενέργειας αφορούν όλες τις αγροτικές περιοχές, τα κράτη μέλη μπορούν να ενθαρρύνουν τις ομάδες τοπικής δράσης βάσει του άξονα 4 (Leader) να συμπεριλάβουν τα ζητήματα αυτά εγκαρσίως στις στρατηγικές τους τοπικής ανάπτυξης. Οι ομάδες αυτές βρίσκονται σε καλή θέση για να προσφέρουν λύσεις προσαρμοσμένες στην τοπική κατάσταση όσον αφορά την προσαρμογή στην αλλαγή του κλίματος και τις ανανεώσιμες πηγές ενέργειας.
                           
                        
                              (v)
                           
                           
                              Η καινοτομία έχει το δυναμικό να επιτυγχάνει αποτελέσματα ιδιαίτερα θετικά ανταποκρινόμενη στις νέες προκλήσεις της αλλαγής του κλίματος, της παραγωγής ανανεώσιμων πηγών ενέργειας, της διαχείρισης των υδάτων με πιο βιώσιμες πρακτικές και την ανάσχεση της φθίνουσας πορείας της βιοποικιλότητας. Η υποστήριξη της καινοτομίας στους τομείς αυτούς θα μπορούσε να λαμβάνει τη μορφή ενθάρρυνσης της ανάπτυξης, της υιοθέτησης και της εφαρμογής αντίστοιχων τεχνολογιών, προϊόντων και διαδικασιών.
                           
                        
                              (vi)
                           
                           
                              Ως γενική αρχή, η στήριξη στοχεύει στους τύπους ενεργειών οι οποίες συνάδουν προς τους στόχους και τις διατάξεις που θεσπίζονται στον κανονισμό (ΕΚ) αριθ. 1698/2005 και οι οποίες συμβάλλουν στη δημιουργία πιθανών θετικών αποτελεσμάτων όσον αφορά τις νέες προκλήσεις, όπως εκείνες που ορίζονται στο Παράρτημα ΙΙ του εν λόγω κανονισμού.».
                           
                        
            
         (1)  Συμπεράσματα της Προεδρίας του Ευρωπαϊκού Συμβουλίου, Βρυξέλλες, 8 και 9 Μαρτίου 2007.
      
         (2)  ΕΕ L 327, 22.12.2000, σ. 1.